Na osnovu člana 40 stav 4 Zakona o državnoj imovini ("Sl. list CG", br. 21/09 i 40/11), člana 29 stav 2 Uredbe o prodaji i davanju u zakup stvari u državnoj imovini ("Sl. list CG“, br. 44/10), Odluke SO Bar o pokretanju postupka za davanje u zakup objekta br. 030-246 od 25.06.2020. godine („Sl.list CG-opštinski propisi“, br. 23/20) i Rješenja Predsjednika opštine Bar, broj: 01- 018/20-1853/1 od 10.07.2020. godine, Komisija za sprovođenje postupka davanja u zakup objekta, objavljuje

**JAVNI POZIV**

**za davanje u zakup objekta javnim nadmetanjem (aukcijom)**

**1. PREDMET I SVRHA ZAKUPA**

Predmet aukcije je davanje u zakup objekta – bivša “Tropikana”, označenog u katastru nepokretnosti, u “V” listu LN br. 2306 KO Novi Bar, kao zgrada broj 4, po načinu korišćenja – pomoćna zgrada, spratnosti Po, površine 75 m2, na katastarskoj parceli br. 5747, u svojini Opštine Bar, u obimu prava 1/1, a radi pružanja ugostiteljskih usluga.

1. **PERIOD I POČETNA CIJENA ZAKUPA**

Objekat se daje u zakup za period od 5 (pet) godina, od dana zaključenja ugovora o zakupu.

Početna, jednogodišnja, cijena zakupa objekta, iz tačke 1. ovog poziva, iznosi **6.000,00€.**

**3. OPŠTI USLOVI**

**Vrijeme i mjesto podnošenja prijava**

Pravo da učestvuju na javnom nadmetanju imaju sva domaća i strana pravna i fizička lica, ako su otkupili aukcijsku dokumentaciju, uplatili depozit i registrovali se kao učesnici na aukciji. Prijave za javno nadmetanje podnose se u zapečaćenom omotu Opštini Bar, Bulevar Revolucije br. 1, za Komisiju za sprovođenje postupka po javnom pozivu za davanje u zakup objekta, sa naznakom "za javno nadmetanje - ne otvaraj".

Prijave se podnose u roku od 8 dana od dana objavljivanja javnog poziva u dnevnoj novini „Pobjeda“.

Učesnici postupka javnog nadmetanja dužni su uz prijavu dostaviti dokaz o uplati depozita u iznosu od 300,00 € (u visini 5% od ukupnog iznosa početne, jednogodišnje, cijene zakupa za objekat), na žiro račun budžeta Opštine Bar broj: 510-80962330-80 otvoren kod „Crnogorske komercijalne banke“ AD Podgorica ili dostaviti garanciju banke važeću na period od najmanje 3 mjeseca, bez prigovora i naplativu na prvi poziv na iznos depozita, kao i sljedeće podatke:

za pravno lice:naziv i sjedište pravnog lica, dokaz - rješenje o registraciji sa izvodom iz CRPS-a za domaća, odnosno dokaz o registraciji nadležnog organa matične države stranog ponuđača za strana lica (original ili ovjerena kopija rješenja), ime i prezime direktora i njegov potpis, ovlašćenje-punomoćje za učestvovanje na javnom nadmetanju i broj telefona.

za fizičko lice: prezime, ime jednog roditelja i ime, adresu, jedinstveni matični broj i potpis, broj telefona, broj računa i naziv banke za povraćaj depozita, broj lične karte, odnosno broj pasoša stranog državljanina.

**Aukcijska dokumentacija**

Cijena otkupa aukcijske dokumentacije za predmetni poziv iznosi 100,00 € (stotinu eura).

Dokumentacija se može podići, nakon dostave dokaza o uplati naznačenog iznosa na žiro račun Opštine Bar br. 510-8096121-89 otvoren kod „Crnogorske komercijalne banke“ AD Podgorica, svakog radnog dana u periodu od 1100 – 1400 časova, u kancelariji br. 125 u Opštini Bar, Bulevar Revolucije br. 1.

**Datum, vrijeme i mjesto obilaska objekta**

Obilazak predmetnog objekta – bivša “Tropikana”, sa zainteresovanim licima koja su prethodno otkupila aukcijsku dokumentaciju, izvršiće se dana 22.07.2020. godine, sa polaskom u 1100 časova, ispred zgrade Opštine Bar.

Zainteresovani mogu izvršiti otkup aukcijske dokumentacije i podnijeti prijavu za učešće na javnom nadmetanju, na građanskom birou Opštine Bar, **zaključno sa 27.07.2020. godine do 1000 časova.**

**Vrijeme i mjesto održavanja registracije učesnika**

Registracija učesnika obaviće se u sali Opštine Bar, Bulevar Revolucije br. 1, dana 27.07.2020. godine sa početkom u 1200 časova.

**Vrijeme i mjesto održavanja javnog nadmetanja (aukcije)**

Davanje u zakup predmetnog objekta vršiće se javnim usmenim nadmetanjem koje će se održati u prostorijama Opštine Bar, Bulevar Revolucije br.1, dana 27.07.2020. godine, sa početkom u 1230 časova.

1. **POSEBNI USLOVI**

**Postupak javnog nadmetanja (aukcije)**

Postupak javnog nadmetanja (aukcija) smatraće se uspjelim i u slučaju kada je dostavljena jedna ispravna prijava, a podnosilac prijave se registruje i prisustvuje aukciji u kom slučaju se lice koje je steklo status učesnika na aukciji proglašava zakupcem , a početna jednogodišnja cijena na aukciji može biti cijena jednogodišnjeg zakupa, s tim što ako učesnik odbije da prihvati početnu jednogodišnju cijenu zakupa, gubi pravo na povraćaj depozita.

Promjena raspona ponude u postupku javnog nadmetanja (aukcije), licitacioni korak, iznosi 1.000,00€. Zakupcem se proglašava učesnik koji je ponudio najveću jednogodišnju cijenu, a njegova ponuda smatra se prihvaćenom ponudom za zakup predmetne nepokretnosti.

Postupak nadmetanja se završava ako niko od učesnika ni na treći poziv ne ponudi veću cijenu od do tada ponuđene najveće cijene. Ukoliko je najveću cijenu ponudio jedan ponuđač on se proglašava zakupcem, a ukoliko je više ponuđača ponudilo najveću cijenu, zakupcem se proglašava učesnik koji je prvi ponudio najveću postignutu cijenu. U slučaju da se za aukciju prijavilo više učesnika, a ni jedan ne ponudi cijenu veću od iznosa početne jednogodišnje cijene, u tom slučaju zakupcem se proglašava učesnik čija je prijava ranije pristigla.

Podnosioci prijava čije su prijave neblagovremene i nepotpune ne mogu učestvovati u javnom nadmetanju.

O početku, toku i završetku aukcije sastavlja se zapisnik o aukciji na koji učesnik aukcije može uložiti prigovor usmeno na zapisnik. Prigovor ne odlaže aukciju, a o osnovanosti prigovora odlučuje Komisija, neposredno po njegovom iznošenju. Odluka Komisije po prigovoru je konačna. Komisija proglašava zakupca i isto utvrđuje samim zapisnikom čiji se original dostavlja zakupcu nakon potpisivanja od strane članova Komisije, zakupca, zakupodavca i ostalih učesnika aukcije.

1. **NAČIN I USLOVI PLAĆANJA**

Zakupac je dužan da sa Opštinom Bar zaključi ugovor o zakupu u roku od 8 (osam) dana od dana javnog nadmetanja (aukcije). U protivnom gubi pravo na zakup predmetne nepokretnosti.

Prvu jednogodišnju zakupninu za objekat, koju je zakupac ponudio, a zakupodavac prihvatio na javnom nadmetanju, zakupac plaća odjednom prilikom zaključivanja ugovora o zakupu objekta. Preostali iznosi jednogodišnjih zakupnina dospijevaju protekom 12 mjeseci od dana plaćanja rate zakupa za prethodnu godinu i plaćaju se u roku od 7 dana od dana dospjeća.

Ukoliko zakupac ne zaključi ugovor o zakupu u predviđenom roku gubi pravo na povraćaj depozita. U tom slučaju, zakupodavac ima pravo da zaključi ugovor o zakupu predmetne nepokretnosti sa drugorangiranim ponuđačem navedenog javnog nadmetanja (aukcije), koji je ponudio drugu najveću cijenu jednogodišnjeg zakupa.

Uplaćeni depozit se uračunava u jednogodišnju cijenu zakupa, a ostalim učesnicima javnog nadmetanja (aukcije) se uplaćeni depozit  vraća u roku od 10 (deset) dana od dana održavanja aukcije.

Troškove izrade notarskog zapisa – Ugovora o zakupu plaća zakupac.

Bliže informacije mogu se dobiti svakog radnog dana u vremenu od 11-14h od predsjednika komisije Aleksandra Glavanović i člana komisije Emine Hot, neposredno u prostorijama Opštine Bar, na I spratu, kancelarije broj 118 i 125, Bulevar Revolucije br.1, Bar ili na kontakt tel. +382 (0) 30 301 463 i 030 301 471.

Broj: 01-018/20-1853/2

Bar, 16.07.2020. godine

 **Komisija za sprovođenje postupka davanja u zakup objekta**

**NAPOMENA: JAVNI POZIV OBJAVLJEN JE U DNEVNOM LISTU „POBJEDA“,**

**DANA 17.07.2020. GODINE**